/* KOM/2010/0667 v konečnom znení*/ OZNÁMENIE KOMISIE EURÓPSKEMU PARLAMENTU, RADE, EURÓPSKEJ CENTRÁLNEJ BANKE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Jedenásta správa o praktických prípravách na rozšírenie eurozóny





[pic] | EURÓPSKA KOMISIA | Brusel, 12.11.2010 KOM(2010) 667 v konečnom znení OZNÁMENIE KOMISIE EURÓPSKEMU PARLAMENTU, RADE, EURÓPSKEJ CENTRÁLNEJ BANKE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Jedenásta správa o praktických prípravách na rozšírenie eurozóny {SEK(2010) 1373} OZNÁMENIE KOMISIE EURÓPSKEMU PARLAMENTU, RADE, EURÓPSKEJ CENTRÁLNEJ BANKE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Jedenásta správa o praktických prípravách na rozšírenie eurozóny ÚVOD Rada 13. júla 2010 rozhodla, že Estónsko spĺňa podmienky nevyhnutné na prijatie eura[1]. Estónsko sa tak od 1. januára 2011 pripojí k eurozóne, čím sa celkový počet členských štátov, ktoré prijali euro, zvýši na sedemnásť. Prevodný kurz medzi estónskou korunou (kroon) a eurom bol neodvolateľne stanovený v hodnote 15,6466 estónskych korún za jedno euro[2]. Praktické prípravy na prechod na euro sa už dostali do záverečnej fázy. V tejto správe sa posudzuje stav praktických príprav Estónska na zavedenie eura a rozoberajú sa najmä prípravy na zavedenie hotovostného eura do hospodárstva, opatrenia zavedené na ochranu spotrebiteľov počas obdobia prechodu, ako napríklad dohoda o primeraných cenách, a komunikačná kampaň. Správa poskytuje aj stručný prehľad výsledkov posledných prieskumov verejnej mienky týkajúcich sa eura v ôsmich členských štátoch strednej a východnej Európy, ktoré ešte neprijali euro (vrátane Estónska). V priloženom pracovnom dokumente útvarov Komisie sú podrobnosti o prípravách na zavedenie eura v ostatných členských štátoch EÚ, ktoré ešte jednotnú menu neprijali a ktoré nemajú k dispozícii zákonnú možnosť rozhodnúť o jeho nezavedení. SÚčASNÝ STAV PRÍPRAV NA PRECHOD NA EURO V ESTÓNSKU Estónsko prijalo deviatu verziu svojho „plánu prijatia eura“ dňa 14. októbra 2010. V porovnaní s predchádzajúcou verziou z apríla 2010 bol plán aktualizovaný najmä tak, že teraz zahŕňa: - Účasť približne 180 pobočiek estónskej pošty na dodávke hotovostného eura pre verejnosť a sťahovaní hotovosti estónskej koruny. - Dodávku 600 000 štartovacích balíčkov euromincí verejnosti od 1. decembra 2010. - Použitie 20-eurových bankoviek v bankomatoch počas obdobia duálneho obehu. Účelom je znížiť počet 50-eurových bankoviek vydávaných bankomatmi, a tým uľahčiť maloobchodníkom vydávanie hotovosti výhradne v eurách. - Podrobnejší plán a opis školení o hotovostnom eure pre tých, ktorí narábajú s hotovosťou. Podrobnejšie pripomienky sú opísané v kapitolách uvedených nižšie, no vo všeobecnosti sú tieto opatrenia veľmi vítané a prispejú k hladkému a úspešnému prechodu na euro. Prípravy na prechod na hotovostné euro Hotovostné euro vstúpi do obehu tromi hlavnými kanálmi: komerčnými bankami, bankomatmi a prostredníctvom maloobchodníkov. Estónsko si z Eurosystému vypožičia 44,89 milióna eurobankoviek , ktoré dodáva fínska centrálna banka, pričom Estónsko objednalo 194 miliónov kusov euromincí , ktoré majú nahradiť hotovostnú estónsku korunu v obehu a zabezpečiť nevyhnutné logistické zásoby. Euromince majú estónsku národnú stranu a razí ich fínska mincovňa. Výroba týchto mincí sa už začala a do polovice septembra bolo vyrazených približne 40 % mincí. Zostávajúca časť sa vyrazí a dodá postupne do konca marca 2011. Eurobankovkami a euromincami v celkovej hodnote 235 miliónov eur, čo zodpovedá približne 40 % hodnoty hotovosti estónskej koruny v obehu, sa predzásobia a druhotne predzásobia banky a ich zákazníci už pred dňom prechodu na euro. Predzásobenie euromincami sa začalo v polovici septembra, zatiaľ čo začiatok predzásobenia eurobankovkami sa plánuje na 15. november. Do polovice septembra podpísala Estónska centrálna banka (Eesti Pank) dohody o predzásobení s 10 bankami. Rámec druhotného predzásobenia zákazníkov komerčných bánk euromincami je zavedený, no k začiatku októbra banky ešte nehlásili žiadny pohyb v tejto oblasti. Druhotné predzásobenie eurobankovkami sa začne 1. decembra. Estónsko bude navyše prvým členským štátom, ktorý použije nové zjednodušené usmernenia ECB o druhotnom predzásobovaní[3] vychádzajúce zo skúseností získaných v priebehu predchádzajúcich prechodov na euro. Maloobchodníci, ktorí podpíšu zjednodušenú zmluvu o druhotnom predzásobovaní, dostanú najneskôr 5 kalendárnych dní pred dňom prechodu na euro sumu do výšky 10 000 EUR[4]. Všetky profesionálne prepravy hotovostného eura vrátane prepravy mincí a dodávok pre bankomaty bude sprevádzať polícia, čím sa zaistí vysoká bezpečnosť. Hlavná spoločnosť zaoberajúca sa prepravou hotovosti predpokladá, že si zo susedných členských štátov prenajme dodatočné vozidlá, ak sa to ukáže ako nevyhnutné s cieľom pokryť zvýšený dopyt po preprave hotovosti v období prechodu na euro, pričom investovala prostriedky do nového vybavenia na triedenie hotovostného eura a testovanie jeho vhodnosti na použitie. Estónske policajné orgány zintenzívnili preventívne opatrenia proti falšovaniu eura na základe programu Komisie nazvaného „Pericles“. Estónsko objednalo 600 000 minibalíčkov s euromincami, t. j. viac-menej jeden minibalíček na domácnosť, ktoré budú v predaji v bankách a na poštách od 1. decembra. Predajná cena minibalíčka je 200 estónskych korún (nominálna hodnota je 200,12 estónskych korún alebo 12,79 EUR) a minibalíček obsahuje 42 mincí. S cieľom zamedziť možnému hromadnému skupovaniu bude existovať obmedzenie 5 minibalíčkov na jeden nákup. Od 1. januára 2011 budú ďalej na predaj dodatočné balíčky (nad rámec spomínaných 600 000 minibalíčkov), ktoré budú určené pre numizmatikov s cieľom uspokojiť dopyt zberateľov po nových eurominciach. Minibalíčky sú veľmi užitočné pri oboznamovaní ľudí s novými mincami pred dňom prechodu na euro a uľahčia maloobchodníkom vydávanie hotovosti výhradne v eurách. Predaj minibalíčkov by preto mala prísne monitorovať Eesti Pank, aby sa zaistilo, že vo všetkých častiach krajiny budú k dispozícii dostatočné zásoby minibalíčkov. Zároveň by bolo vhodné vyrobiť dodatočné množstvo minibalíčkov nad rámec plánovaného počtu, aby sa uspokojil dopyt zberateľov, čím by sa predišlo tomu, že zberatelia do určitej miery vytesnia bežných používateľov mincí. Hlavná spoločnosť zaoberajúca sa prepravou hotovosti už začala produkovať maloobchodné balíčky euromincí určené na distribúciu profesionálnym klientom buď priamo alebo prostredníctvom bánk. Budú existovať dva druhy – jeden s hodnotou 111 EUR (8 roliek s mincami) a jeden s hodnotou 198 EUR (15 roliek s mincami). V septembri spoločnosť dostala objednávky na 40 000 takýchto balíčkov, pričom plánuje vyprodukovať viac ako dvojnásobné množstvo týchto balíčkov. Ide o veľký objem v porovnaní s predchádzajúcimi prechodmi na euro, čo je chvályhodné, pretože počas prechodu na euro je dôležité predísť tomu, aby maloobchodníkom došli euromince. Zároveň je treba zobrať do úvahy to, že dodávky hotovosti do obchodov sa počas prvých rušných dní prechodu na euro nemusia uskutočňovať až tak často. Komerčné banky budú umožňovať výmenu estónskych korún (kroon) za euro v prevodnom kurze bez akéhokoľvek poplatku a bez akéhokoľvek obmedzenia vymieňanej sumy[5], a to na všetkých pobočkách ponúkajúcich hotovostné služby najneskôr od 1. decembra 2010 až do konca júna 2011. Túto službu bude naďalej poskytovať obmedzenejšia sieť pobočiek až do konca decembra 2011. S cieľom uľahčiť prechod na euro budú mať komerčné banky počas prechodu predĺžené otváracie hodiny už od decembra, pričom počítajú aj s dodatočným personálom. Väčšina bánk bude 1. januára otvorená od 12.00 hod. Najmenej jedna veľká banka uviedla, že jej pobočky budú uprednostňovať maloobchodníkov pred svojimi zákazníkmi, ak sa vyskytnú rady (a to prostredníctvom samostatných poradových lístkov). Tento osvedčený postup by mali prebrať všetky banky, aby sa maloobchodníkom uľahčilo vydávanie hotovosti výhradne v eurách. Pobočky sa budú zároveň v čase prechodu na euro vo všeobecnosti snažiť nedistribuovať vyššie nominálne hodnoty bankoviek (500- a 200-eurové), aby sa znížilo riziko, že maloobchodníkom dôjdu drobné euromince. V polovici septembra bolo pripravené načasovanie školení bankového personálu, pričom samotné školenia sa už mali začínať. Príprava prechodu na euro, pokiaľ ide o bankové kartové terminály, výrazne pokročila a neočakáva sa, že by mali nastať výraznejšie problémy. Prechod týchto terminálov na euro sa uskutoční o 0.00 hod. dňa 1. januára 2011. S cieľom vyhnúť sa možnej zámene mien bude príslušná mena uvedená na displejoch terminálov. Príprava IT systémov takisto pokročila a finálna fáza testovania sa plánuje na október/november. Aby sa zlepšil prístup k výmene hotovosti, a to najmä vo vidieckych oblastiach, na výmene hotovosti sa zúčastní aj estónska pošta (Eesti Post). Eesti Post využije platformu Postipank (spoločnú službu spoločnosti Eesti Post a komerčnej banky SEB) na výmenu hotovostnej estónskej koruny za eurá bez poplatku na vyše 180 pobočkách pošty v celej krajine v období od 1. do 15. januára 2011. Pobočky budú počas tohto obdobia otvorené sedem dní v týždni vrátane štátnych sviatkov 1. a 2. januára a v nedeľu 9. januára. Služba výmeny hotovosti je k dispozícii každému – vrátane tých osôb, ktoré nevlastnia účet v banke SEB. Ak to bude nevyhnutné, Eesti Post môže stanoviť maximálny denný limit na výmenu hotovosti vo výške 1 000 EUR na klienta. No a nakoniec Eesti post pripravuje podrobný komunikačný plán o službe výmeny hotovosti, ktorú bude poskytovať počas obdobia duálneho obehu. Bankomaty budú zásobované hotovostným eurom hlavne 30. a 31. decembra, čo znamená, že v tieto dni budú mnohé z nich zatvorené (aby sa predišlo distribúcii hotovostného eura pred 1. januárom). Bankomaty s veľkým obratom budú zásobované hotovostným eurom ako posledné. Od 00.00 hod. resp. 00.15 hod. dňa 1. januára bude približne 90 % bankomatov, v závislosti od banky, vydávať iba eurobankovky, pričom asi 10 % bankomatov bude fungovať v oboch menách, a budú preto otvorené bez prerušenia. Bankomaty budú zásobované hlavne eurobankovkami nižších nominálnych hodnôt, t. j. 20 EUR, 10 EUR a 5 EUR, zatiaľ čo eurobankovkami nominálnej hodnoty 50 EUR budú zásobené iba bankomaty s historicky vyšším obratom. Prednostné použitie bankoviek s nižšou nominálnou hodnotou je osvedčenou praxou, ktorá maloobchodníkom uľahčí riadiť sa odporúčaním, aby vydávali výhradne v eurách. Vo finančnom a bankovom sektore je situácia s prípravami na prechod na hotovostné euro v značne pokročilom štádiu. Je veľmi pozitívnym zistením, že dodávok hotovostného eura pre verejnosť a sťahovania estónskych korún sa zúčastní aj Eesti Post, čo znamená, že banka alebo pobočky pošty, ktoré budú poskytovať služby výmeny hotovosti, budú vo všetkých okresoch. Pozitívne je zároveň aj to, že bankomaty budú vo všeobecnosti zásobované iba bankovkami nižších nominálnych hodnôt, pričom 50-eurovým bankovkám sa bude vyhýbať (okrem bankomatov s vyšším obratom), pretože sa tým predíde tomu, aby maloobchodníkom došla hotovosť v eurách, ak by zákazníci platili bankovkami vyšších nominálnych hodnôt. Napokon by sa malo povzbudiť uprednostňovanie maloobchodníkov v pobočkách bánk, aby sa im uľahčilo vydávanie výhradne v eurách. Banky a pošta by sa mali dôkladne pripraviť na podstatne vyššie pracovné vyťaženie a oveľa vyšší počet zákazníkov v prvých januárových dňoch. | Prípravy vo verejnej správe, prípravy na prechod vo vidieckych oblastiach a v zraniteľných skupinách obyvateľstva Konverzia IT systémov vo verejnom sektore pokračuje podľa plánu. IT systémy väčšiny verejných inštitúcií boli prispôsobené na euro, pričom tri inštitúcie s najzložitejšími informačnými systémami (t. j. daňová a colná rada, rada pre sociálne poistenie a IT centrum ministerstva vnútra) hlásia, že k eurokompatibilite svojich systémov napredujú uspokojivým tempom a dosiahnu ju najneskôr 1. novembra 2010. Ministerstvo financií zostavilo zoznam kontaktných predstaviteľov v mestských úradoch, ktorým pravidelne e-mailom zasiela informácie. Uskutočnilo sa niekoľko stretnutí s predstaviteľmi miestnych orgánov a prostredníctvom osobitnej siete miestnych vládnych kontaktných osôb sa zaslali pravidelné informačné listy týkajúce sa právneho rámca, prechodu IT systémov, ako aj kontrolného zoznamu úloh, ktoré sa majú splniť pred dňom prechodu na euro. Osobitný problém môže vzniknúť vo verejnej doprave, kde sa môžu vyskytnúť problémy s vydávaním z eurobankoviek strednej a vysokej nominálnej hodnoty. Aj keď sa väčšina lístkov na verejnú dopravu uhrádza elektronicky (napríklad mobilným telefónom), za niektoré sa stále platí v hotovosti. Orgány počítajú s tým, že budú jasne propagovať na autobusoch, zastávkach a pod., aby cestujúci v čo najväčšej možnej miere platili presnou sumou. Zároveň majú v úmysle distribuovať autobusovým spoločnostiam eurokalkulačky, aby pomohli vodičom, ktorí predávajú lístky za hotovosť (zväčša na vidieckych alebo medzimestských linkách). Konverzia verejných parkovacích automatov takisto predstavuje osobitnú výzvu, pretože tieto automaty obvykle prijímajú naraz iba jednu menu. Všetky parkovacie automaty by sa mali prerobiť štvrtý až piaty deň po dni prechodu na euro, keď sa už veľká väčšina všetkých platieb bude spravidla uskutočňovať v eurách. Po tomto momente by neprerobené parkovacie automaty mali spravidla znamenať parkovanie zadarmo, aby sa počas obdobia duálneho obehu nepovzbudzovalo používanie starej národnej meny. Predajné automaty sa v Estónsku veľmi nepoužívajú a ich prechod na euro by preto nemal byť až takým problémom najmä preto, lebo zvyčajne sa v nich dá platiť rôznymi spôsobmi (bankomatovou kartou, mobilným telefónom a pod.). Účasť Eesti Post na operáciách výmeny hotovosti (pozri aj oddiel 2.1 vyššie) je veľmi vítaná. Výrazne sa ňou uľahčí prechod na hotovostné euro pre ľudí vo vidieckych oblastiach, kde sa pobočky bánk vyskytujú zriedka. Školenia personálu pošty (narábanie s dvoma menami naraz, bezpečnostné prvky hotovostného eura, poskytovanie informácií občanom a pod.) sa už začali. Vyplácanie dôchodkov (29 000 dôchodcov stále dostáva každý mesiac penziu v hotovosti) sa uskutočňuje medzi 1. a 18. dňom každého mesiaca, pričom objem platieb vrcholí okolo 5. – 6. dňa v mesiaci. Znamená to, že tesne pred prechodom na euro sa nevyskytne obrovská injekcia dôchodkových platieb v estónskych korunách. Starší občania, pre ktorých je problematické opustiť svoj domov, predstavujú z pohľadu prechodu na euro osobitnú výzvu, pretože títo ľudia môžu potrebovať pomoc pri výmene svojej estónskej hotovosti. Sociálni pracovníci by navyše mali byť vyškolení tak, aby dokázali odpovedať na základné otázky súvisiace s prechodom (pravidlá prevodu, duálny obeh, duálne zobrazovanie cien, bezpečnostné prvky hotovostného eura a pod.). Osobitná pozornosť by sa mala venovať tomu, aby starší občania, pre ktorých je problematické opustiť svoj domov, dostali informácie o prechode na euro. Môžu zároveň potrebovať pomoc pri výmene svojej estónskej hotovosti. Sociálni pracovníci by mali byť vyškolení na to, aby dokázali odpovedať na základné otázky súvisiace s prechodom na euro. | Prípravy v podnikoch Maloobchodníci budú mať počas obdobia duálneho obehu ešte vyššiu potrebu hotovosti, a to z dvoch hlavných dôvodov: zákazníci majú tendenciu využívať maloobchodníkov ako „minibanky“ na výmenu hotovosti v národnej mene za euro (najmä ak v blízkosti nie je pobočka banky) a služby prepravy hotovosti budú počas obdobia prechodu menej frekventované kvôli zvýšenej potrebe prepravy hotovosti. Minimálne veľké maloobchodné podniky preto musia počítať so zvýšenými bezpečnostnými opatreniami, ako napríklad so zvýšenou mierou využívania pracovníkov bezpečnostných služieb, monitorovacích kamier a pod. Veľkí maloobchodní predajcovia odhadli svoje hotovostné potreby a chystali sa uzavrieť dohody s bankami koncom septembra 2010. Počas prechodu na euro budú mať otvorené sedem dní v týždni a v tomto období plánujú najať ďalších pracovníkov a otvoriť ďalšie pokladnice. Jednotlivé IT systémy boli skontrolované a sú schopné zvládať platby v eurách aj estónskych korunách vrátane zmiešaných platieb. Ďalej je nevyhnutné overiť, či sú jednotlivé systémy navzájom kompatibilné. Na všetkých predajných miestach veľkých maloobchodných reťazcov sa navyše nainštalujú detektory falšovaných bankoviek. So školením personálu sa počíta v priebehu jesene a toto školenie bude zahŕňať praktické vyškolenie pokladníkov pracujúcich s danými dvoma menami za prítomnosti kontrolóra. Eesti Pank poskytne kurzy pre školiteľov. Odo dňa zavedenia eura by maloobchodníci mali vydávať výlučne v eurách. S cieľom znížiť tlak na pokladníkov a obmedziť čakacie lehoty pri pokladniach by sa preto mali zaviesť vhodné opatrenia, ako napríklad oboznámenie pokladníkov s novou menou vopred ešte pred prechodom na euro, príprava oddelených priehradiek na estónske koruny s cieľom ich priameho a ľahkého „odstránenia z obehu“, otvorenie informačných pultov vo veľkých maloobchodných predajniach s cieľom odpovedať na otázky zákazníkov, najímanie dočasného personálu na balenie nákupov do tašiek v supermarketoch a pod. Maloobchodníci by mali navyše počítať s dostatočnými skladovacími priestormi na stiahnuté hotovostné koruny a plánovať ich prepravu do bánk. Nakoniec, pre estónsku verejnosť bude novinkou oveľa vyššia hodnota euromincí v porovnaní s mincami estónskej koruny (najvyššia estónska minca v obehu má hodnotu len 32 eurocentov) a osobitná pozornosť by sa mala venovať potenciálnym problémom, ktoré môžu v tejto súvislosti vzniknúť (napríklad vhodná veľkosť priehradiek na hotovosť v pokladniach, školenie personálu v oblasti narábania s mincami a pod.). Napredovanie príprav MSP by sa malo pravidelne monitorovať. | Opatrenia na zabránenie nedovoleným obchodným praktikám a nesprávnemu vnímaniu vývoja cien občanmi Podľa verejnej mienky sa Estónci obávajú možného vplyvu prechodu na euro na ceny (pozri výsledky najnovšieho prieskumu Eurobarometer v oddiele 3 ďalej). Preto je obzvlášť dôležité, aby estónske orgány prijali všetky nevyhnutné kroky tak v snahe zabrániť nedovoleným praktikám, ako aj odstrániť mylné vnímanie prechodu na euro. Je nanajvýš dôležité monitorovať vývoj cien často nakupovaných tovarov a služieb, ako napríklad tých, ktoré poskytujú reštaurácie, kaviarne a holičstvá/kaderníctva a pod., pretože neprimerane prispievajú k subjektívne vnímanému vývoju cien. S povinným duálnym zobrazovaním cien v estónskych korunách a v eurách sa začalo 1. júla 2010 a bude sa v ňom pokračovať do 30. júna 2011. Na jeho realizáciu dohliada estónska rada pre ochranu spotrebiteľov (CPB), ktorá bude monitorovať duálne zobrazovanie cien na vyše 2 200 predajných miestach v celom Estónsku. V septembri skontrolovalo 25 inšpektorov CPB približne 1 160 predajných miest. Vykonali sa opätovné návštevy v 265 podnikoch, ktoré predtým nesprávne realizovali duálne zobrazovanie cien, a to s cieľom overiť, či sa odstránili nedostatky. CPB uložila počas kontrol v septembri pokuty v 108 prípadoch[6]. Názvy podnikov, ktoré nesprávne realizujú duálne zobrazovanie cien, sú každý týždeň uverejňované na webových stránkach CPB. Zatiaľ čo v júli nezobrazovala duálne ceny správne približne polovica podnikov, tento počet v auguste mierne klesol na približne 40 %, následne v septembri spadol na menej než 30 % a v polovici októbra sa dostal mierne pod úroveň 20 %. Počas prvých dvoch mesiacov bolo hlavnou chybou nezobrazovanie ceny v eurách. Priebežné zlepšovanie, ktoré nastalo od augusta do októbra, bolo spôsobené veľkým počtom spoločností, ktoré začali zobrazovať ceny v oboch menách, ako aj nižším počtom spoločností, ktoré používali nesprávny prevodný kurz, zatiaľ čo počet prípadov nesprávneho zaokrúhľovania pretrváva na približne rovnakej úrovni. CPB zároveň uskutočňuje spoločné akcie s mimovládnymi organizáciami (najmä dôchodcov) s cieľom monitorovať duálne zobrazovanie cien. Ide o dobrý postup, ktorý by sa mohol používať aj na propagáciu a zvýšenie miery prijímania dohody o primeraných cenách (pozri ďalej). Aj keď počet spoločností, ktoré dodržiavajú pravidlá o duálnom zobrazovaní cien, vzrástol, je potrebné ďalšie úsilie s cieľom zlepšiť dodržiavanie týchto pravidiel. Dohodu o primeraných cenách spustilo 28. augusta niekoľko reprezentatívnych podnikateľských organizácii a CPB, pričom vyzvali spoločnosti, aby sa k tejto iniciatíve pripojili. Iniciatívu vedie estónska obchodná a priemyselná komora a táto iniciatíva stavia na dobrovoľných iniciatívach, ktoré boli úspešne spustené počas predchádzajúcich prechodov na euro. Subjekty, ktoré dohodu podpísali (napríklad maloobchodníci, finančné inštitúcie, miestne samosprávy, internetové obchody a pod.), sa zaviazali vyhýbať sa v súvislosti s prechodom na euro praktikám, ktorými by zneužívali svojich zákazníkov, t. j. nezvyšovať počas prechodu na euro bezdôvodne ceny a dodržiavať pravidlá prechodu na euro. Tie subjekty, ktoré sa pripojili k dohode, majú právo používať nálepku s jednoznačným logom. K polovici októbra sa k dohode pripojilo približne 450 signatárov vrátane 12 miestnych samospráv, čo znamenalo viac než 2 300 predajných miest/miest činnosti. Ak dôjde k porušeniu podmienok dohody, môžu byť uložené pokuty[7] a zároveň sa odoberie právo používať nálepku. V septembri sa uskutočnila informačná kampaň vrátane reklám v exteriéri, rozhlasových reklám a reklám v tlačových médiách a na internete, pričom plánuje sa druhá kampaň. Obchodná komora odhaduje, že v maloobchodnom sektore v Estónsku existuje približne 3 500 až 4 000 aktívnych spoločností, takže je dôležité zvýšiť počet signatárov dohody, ktorá by mala zahŕňať aj miestne samosprávy. Malo by sa počítať s využitím osobitne vyškolených dobrovoľníkov, ktorí by propagovali prijatie tejto dohody. Malo by sa zaistiť, aby sa monitorovanie správnej realizácie dohôd o primeraných cenách a odhaľovanie možných nezákonných praktík uskutočnilo aj 1. a 2. januára. Miera prijatia dohôd o primeraných cenách by sa mala zlepšiť. Osobitná pozornosť by sa mala venovať zvýšeniu miery účasti medzi malými a strednými podnikmi. Na tieto účely by sa mohli využiť osobitne vyškolení dobrovoľníci (napríklad študenti alebo dôchodcovia). Mohlo by sa to týkať aj dobrovoľníkov, ktorí už monitorujú správnu realizáciu duálneho zobrazovania cien a ktorí by pri tej istej príležitosti mohli propagovať dohody o primeraných cenách. Aj všetkých 226 miestnych samospráv by malo podpísať tieto dohody. Nápravné opatrenia proti signatárom, ktorí nedodržia záväzky prijaté podpísaním dohody o primeraných cenách, by sa mali prijímať čo najrýchlejšie. Ich právo proklamovať dodržiavanie dohody o primeraných cenách (čiže používať logo signatára) by sa malo okamžite zrušiť. Osobitná pozornosť by sa ďalej mala venovať odhaľovaniu nezákonných praktík a bezdôvodných zvýšení cien často kupovaných produktov, ako napríklad produktov, ktoré poskytujú reštaurácie, kaviarne a holičstvá/kaderníctva a pod., pretože práve tieto neprimerane prispievajú k subjektívne vnímanému rastu cien v súvislosti s prechodom na euro. Zároveň je potrebné vynaložiť ďalšie úsilie zamerané na presadzovanie pravidiel o duálnom zobrazovaní cien. | Informovanie o eure Kvantitatívnym cieľom komunikačnej stratégie zavedenia eura v Estónsku je zaistiť, aby bolo 90 % všetkých estónskych občanov dobre informovaných o praktických aspektoch prechodu na euro a aby do momentu prechodu podporovalo euro 65 % estónskych občanov. Po rozhodnutí Rady z 13. júla estónske orgány urýchlene zorganizovali realizáciu komunikačných plánov. Tieto plány obsahujú škálu nástrojov, ktoré zahŕňajú priamejší kontakt s občanmi (priame poštové zásielky, semináre, výstavy a pod.) a masmediálne nástroje (rozhlasové a televízne spoty). Cieľom masmediálnej kampane, ktorej tri vlny prebiehajú od augusta do decembra 2010, je vysvetliť zásadné praktické aspekty prechodu na euro. Komisia prostredníctvom dohody o grante podporuje až 50 % oprávnených nákladov dohodnutých komunikačných akcií. Európska centrálna banka podporuje vnútroštátnu informačnú kampaň dodaním publikácií, organizovaním výstav a iných akcií pre verejnosť, ako aj poskytnutím výraznej pomoci pri masmediálnej kampani. Vzhľadom na skutočnosť, že hlavná časť kampaní sa ešte nedostala k cieľovým skupinám, nie je možné posúdiť ich výsledok. Z výsledkov prieskumov verejnej mienky a z verejnej mienky, ako sa odzrkadľuje v médiách, však vyplýva, že strach z nezákonných praktík a zo straty kúpnej sily je jasne prítomný. Zraniteľné skupiny obyvateľstva zjavne potrebujú ešte viac uisťujúcich informácií. Keďže do prechodu na euro ostáva už len pár mesiacov, Komisia naliehavo vyzýva estónske orgány, aby rozhodným spôsobom realizovali a v prípade potreby doplnili komunikačné plány na zavedenie eura, aby sa nevyhnutné informácie dostali ku všetkým estónskym občanom včas. Zvláštnu pozornosť treba venovať zraniteľným skupinám obyvateľstva. Komisia zároveň estónskym orgánom odporúča, aby pripravili krízový komunikačný plán. | STAV VEREJNEJ MIENKY V čLENSKÝCH šTÁTOCH, KTORÉ NEDÁVNO PRISTÚPILI K EÚ Od roku 2004 Európska komisia necháva vykonávať prieskumy Eurobarometer v krajinách, ktoré vstúpili do EÚ v rokoch 2004 a 2007 a ešte neprijali euro, aby zistila postoje občanov k zavedeniu eura a ich informovanosť o jeho zavedení. Na jeseň 2010 prebehol prieskum „NČŠ-8“[8] (Bleskový prieskum Eurobarometer č. 307), ktorý bol už jedenástym prieskumom svojho druhu. Odpovede respondentov sa získavali v septembri 2010. Na účely tejto správy sa výsledky posledného prieskumu Eurobarometer porovnali s výsledkami predchádzajúceho prieskumu vykonaného v NČŠ (Bleskový prieskum Eurobarometer č. 296, máj 2010). S ohľadom na súčasné stále ťažké hospodárske podmienky vrátane krízy štátneho dlhu v členských štátoch eurozóny z posledných výsledkov vyplýva celkové ochabovanie podpory občanov NČŠ-8 pre zavedenie eura od mája 2010. Súčasné úrovne podpory však nie sú nižšie než počas prvých dvoch vĺn tohto prieskumu vykonaných v rokoch 2004 a 2005. Podpora eura Od mája do septembra 2010 sa podpora občanov NČŠ-8 pre zavedenie eura v ich krajine o niečo znížila. Celkovo však relatívna väčšina respondentov očakávala, že zavedenie eura bude mať pozitívne dôsledky pre ich krajinu (46 %, – 3 percentuálne body). Pozitívne dôsledky pre nich samotných očakávalo 43 % (– 4 percentuálne body), kým negatívne dôsledky očakávalo 44 % (+ 5 percentuálnych bodov) respondentov. Približne polovica (47 %) opýtaných si myslela, že euro malo v súčasných členských štátoch eurozóny pozitívny vplyv. 44 % (– 4 percentuálne body) všetkých respondentov vyjadrilo spokojnosť s tým, že ich národnú menu nahradí euro , a 45 % (+ 3 percentuálne body) povedalo, že by ich prechod na euro nepotešil . Najvyššia pravdepodobnosť odpovede, že prechod na euro ich poteší , bola u Rumunov (51 %, – 4 percentuálne body), Bulharov (48 %, – 3 percentuálne body) a Maďarov (47, – 7 percentuálnych bodov), naopak Česi (60 %, + 7 percentuálnych bodov), Estónci (58 %, + 4 percentuálne body) a Lotyši (56 %, + 6 percentuálnych bodov) mali najväčší sklon odpovedať, že osobne ich neteší, že by ich menu mohlo nahradiť euro . Najvýznamnejší nárast pomeru občanov, ktorí povedali, že by boli nešťastní z prechodu na euro , sa prejavil v Litve (+ 6 percentuálnych bodov, na 34 %). Rýchlosť zavedenia eura O niečo viac ako tretina občanov z NČŠ-8 by rada videla zavedenie eura v strednodobom horizonte (t. j. „po určitom čase“, 35 %, – 4 percentuálne body), zatiaľ čo podobný podiel (38 %, + 6 percentuálnych bodov) uviedlo, že čo najneskôr . Približne pätina (21 %, + 6 percentuálnych bodov) chcela, aby sa prechod na euro udial čo najskôr . Poľsko (47 %, + 8 percentuálnych bodov), Česká republika (47 %, – 1 percentuálny bod) a Lotyšsko (46 %, bez zmeny) mali najvyšší podiel respondentov, ktorí chceli prijať euro čo najneskôr . V Estónsku asi štvrtina respondentov (24 %, + 1 percentuálny bod) chcela pristúpiť k eurozóne čo najskôr , 38 % (bez zmeny) po určitom čase a 31 % (– 5 percentuálnych bodov) chcelo mať euro čo najneskôr . Úroveň informovanosti Zatiaľ čo väčšina občanov NČŠ-8 (57 %, – 2 percentuálne body) sa necíti dobre informovaná o eure, stúpajúci podiel občanov (42 %, + 1 percentuálny bod) cíti, že sú informovaní dobre . Štyri mesiace pred zavedením eura v Estónsku nastal výrazný skok v miere, do akej sa respondenti v Estónsku cítili informovaní o eure v porovnaní s májom 2010 – dobre informovaných sa teraz cíti 65 % (+ 15 percentuálnych bodov). Očakávania týkajúce sa eura Ako v predchádzajúcich vlnách, drvivá väčšina občanov NČŠ-8 súhlasila s niekoľkými pozitívnymi konštatovaniami týkajúcimi sa praktických účinkov eura. Napríklad 90 % (bez zmeny) súhlasilo, že mať euro by bolo pohodlnejšie pre tých, ktorí cestujú do krajín používajúcich euro . 85 % (– 1 percentuálny bod) súhlasilo, že euro by im uľahčilo nákupy v iných krajinách používajúcich spoločnú menu atď. Približne dve tretiny respondentov sa však báli zvyšovania cien po zavedení eura (69 %, + 3 percentuálne body), zatiaľ čo približne pätina (19 %, – 4 percentuálne body) občanov verila v dlhodobo stabilizujúci účinok eura na ceny. Väčšina týchto členských štátov vykázala nárast podielu občanov, ktorí sa báli, že zavedením eura sa zvýšia ceny. Poľskí (81 %, + 5 percentuálnych bodov) a estónski (80 %, + 3 percentuálne body) respondenti boli aj naďalej obzvlášť skeptickí, pokiaľ ide o vplyv eura na ceny – viac ako tri štvrtiny očakávali zvýšenie cien. [1] Rozhodnutie Rady 2010/416/EÚ z 13. júla 2010 v súlade s článkom 140 ods. 2 zmluvy o prijatí eura Estónskom od 1. januára 2011 (Ú. v. EÚ L 196, 28.7.2010, s. 24). [2] Nariadenie Rady (EÚ) č. 671/2010 z 13. júla 2010, ktorým sa mení a dopĺňa nariadenie (ES) č. 2866/98, pokiaľ ide o prevodný kurz eura pre Estónsko (Ú. v. EÚ L 196, 28.7.2010, s. 4). [3] Usmernenie ECB (ECB/2008/4) z 19. júna 2008, ktorým sa mení a dopĺňa usmernenie ECB/2006/9 o niektorých prípravách na prechod na hotovostné euro a o predzásobovaní a druhotnom predzásobovaní eurobankovkami a euromincami mimo eurozóny (Ú. v. EÚ L 176, 4.7.2008, s. 16). [4] Zo skúseností vyplynula potreba jednoduchšieho postupu, najmä s cieľom presvedčiť drobných maloobchodníkov, aby sa zúčastnili na druhotnom predzásobovaní. V štandardnej zmluve o predzásobovaní sa ukladajú tvrdé sankcie za únik hotovostného eura z druhotného predzásobovania do obehu pred dňom prechodu na euro, vyžaduje sa v nej významné sprísnenie ochrany objektov spoločností atď. Je preto vhodnejšia pre väčšie spoločnosti, ktoré potrebujú veľké objemy hotovostného eura. [5] Z praktických dôvodov môže byť nutné vopred upozorniť na výmenu veľkých súm hotovosti. Medzi 1. a 31. decembrom 2010 prebehne výmena iba pre súkromné osoby. [6] Priemerná výška pokuty predstavovala 50 EUR, zatiaľ čo maximálna výška pokuty predstavuje približne 1 900 EUR (30 000 estónskych korún). Inšpektor môže rozhodnúť o druhu sankcie (varovanie/pokuta) priamo na mieste, nerozhoduje však o výške pokuty. [7] Maximálna pokuta je 50 000 estónskych korún, čo je približne 3 200 EUR. [8] Prieskumy Eurobarometer vždy poskytujú výsledky za nové členské štáty (NČŠ), ktoré v tom čase nie sú členmi eurozóny. Najnovší prieskum sa týka Poľska, Českej republiky, Maďarska, Bulharska, Rumunska, Lotyšska, Estónska a Litvy. Keďže Cyprus, Malta, Slovinsko a Slovensko už vstúpili do eurozóny, nie sú doňho zahrnuté. Celkovo bolo oslovených približne 8 000 náhodne vybraných občanov.